
Bizalom, játék és hálózat. Miért működik, aminek elvileg nem kellene - avagy a CouchSurfing rendszer feltárása

A tanulmány célja, hogy bemutassa a CouchSurfing rendszert, a fogoly dilemma, a „biztosítási játszma” elméletét, valamint a bizalom aspektusait, és hogy ezek minként kapcsolódnak egymáshoz.
A CouchSurfing egy olyan, egész világot felölelő közösségi utazási hálózat, amelynek tagjai között egyáltalán nincs semmiféle üzleti kapcsolat – a felajánlott szállásért nem kapnak, de nem is kérnek semmiféle anyagi juttatást. A rendszer működése bizalomalapú, ugyanakkor az nem teljesen tisztázott, hogyan működhet valami ennyire jól, és képes egyúttal dinamikus fejlődést mutatni, úgy hogy a felhasználók csak az egymásba vetett, látatlanban megelőlegezett bizalomra, és az internetes adatlap alapján kialakult benyomásra hagyatkoznak.
A dolgozatban ismertetem a fogoly dilemma és a „biztosítási játszma” elméleteket, külön-külön, majd a hasonlóságokat kiemelve megkísérlem meghatározni a bizalom fogalmát. Kitérek a bizalom hit- és kockázat alapú értelmezéseire, a bizalom kialakulásával kapcsolatos különböző elméletekre.
A bizalom funkcióival együtt kifejtem, milyen jótékony hatással van a bizalom a személyközi kapcsolatokra, illetve a bizalom alacsony szintje vagy hiánya milyen akadályokat képezhet.
Ezeket együtt egy hálózat, pontosabban fogalmazva egy közösségi hálózat közegébe helyezve megpróbálom feltárni, hogy melyik elmélet hogyan jelenik meg a CouchSurfing berkein belül, illetve azt is, ahol elvileg kellene, hogy érvényesüljenek, ám ez elmarad, és ennek mi lehet az oka.
Annak érdekében, hogy nagyobb rálátással bírjak a rendszerre, illetve, hogy a bizalom milyen szerepet játszik a működésben, és egyúttal hogyan befolyásolja azt, olyan személyekkel készítettem interjút, akik tagjai a CouchSurfingnek. Az ő tapasztalataikból és személyes gondolataikból nyert információkon keresztül keresem a fenti elméletek megnyilvánulását, azok elmaradását, adott esetben hiányát. Megpróbálom megfejteni, hogy a sok ellentmondás ellenére is, miért tart ott a CouchSurfing ahol, mi az, ami az elméletekből hiányzik, a rendszer működésében és sikerességében mégis kiemelt szerepet játszik.
Zárásképpen megfogalmazom az olvasmányaimból, illetve az interjúkból levont következtetéseket, valamint azon megfigyeléseimet, amelyek figyelembe vétele társadalmilag, és üzletileg pozitív változásokat eredményeznének.



